涉汝詩
作者：葛勝仲
朝代：宋

paragraphs: 居官行兩周，出郭劣半里。
名稱臨汝守，初未涉汝水。
今朝破巨浪，萬頃寄一葦。
源從天息山，此地乃其委。
青嵩正北踴，紫邏復西峙。
兩岸千萬峰，落影照清泚。
下瀨劇迅速，舟輕如激矢。
周南滯留恨，此假聊一洗。
悵無周旋人，同載如郭李。
似聞汝陰湖，揚塵清潁尾。
醉翁漾舟處，無復碧染指。
歲月供感概，人事有遷徙。
兹水美洋洋，正堪行樂耳。